[{"text_idx": "#000002", "text": "Sefydliad academaidd: Prifysgol Metropolitan Caerdydd"}, {"text_idx": "#000004", "text": "Gweld/Lawrlwytho PDF yr astudaieth achos"}, {"text_idx": "#000005", "text": "Mae Ellyse Hopkins yn cwblhau PhD a\u0302 chyllid KESS 2 mewn cydweithrediad ag Academi Gymnasteg y Cymoedd. Mae ei hymchwil yn canolbwyntio ar ennyn diddordeb menywod ifanc o gefndiroedd difreintiedig mewn gweithgarwch corfforol."}, {"text_idx": "#000006", "text": "Fe wnes i gwblhau gradd gyntaf a gradd meistr ym Met Caerdydd. Ro\u2019n i\u2019n hoffi\u2019r amgylchedd ac yn cyd-dynnu\u2019n dda a\u0302\u2019r staff. Fel roeddwn i\u2019n gorffen fy nghwrs meistr, ro\u2019n i\u2019n cadw llygad am gyfleoedd PhD, a gwelais y PhD hwn a\u0302 chyllid KESS 2 mewn partneriaeth ag Academi Gymnasteg y Cymoedd. Yr hyn wnaeth fy nenu i at y PhD oedd y ffaith ei fod mewn maes ro\u2019n i\u2019n teimlo\u2019n gryf iawn amdano \u2013 ennyn diddordeb menywod ifanc mewn gweithgarwch corfforol. Roedd y ffaith fod y pwnc yn eithaf eang hefyd yn caniata\u0301u i mi ddod a\u0302\u2019m gwybodaeth a\u2019m sgiliau cymdeithaseg i\u2019r prosiect. Roedd yr ymchwil yn cynnwys tair astudiaeth. Dechreuais drwy arsylwi ar y merched mewn lleoliadau amrywiol a sgwrsio am eu perthynas a\u0302 gweithgarwch corfforol. Roedd yr ail astudiaeth yn adeiladu ar yr arsylwadau, gan gyfweld y menywod am eu harferion gweithgarwch corfforol a deall sut roedd ymarfer corff yn cael ei flaenoriaethu yn eu bywydau o ddydd i ddydd."}, {"text_idx": "#000007", "text": "Roedd dwy elfen i\u2019r drydedd astudiaeth. Yn gyntaf, bu\u0302m yn gweithio drwy raglen gerdded fyrdymor a\u0302 merch ifanc o un o\u2019r lleoliadau, gan gynnal cylch o gyfweliadau er mwyn gwerthuso ei phrofiad yn barhaus a hybu cerdded fel arferiad cyson yn ei bywyd. Yn ail, bu\u0302m yn cyfweld arweinwyr clybiau a rhanddeiliaid o\u2019u rhiant-sefydliadau er mwyn asesu anghenion y menywod ifanc, ynghyd a\u0302\u2019r posibiliadau a\u2019r cyfyngiadau ar gyfer gweithgarwch corfforol a brofwyd gan y clybiau a\u2019r polisi\u0308au a\u2019r rheoliadau trosfwaol a oedd yn eu llywio. Y pwrpas yma oedd canfod camosodiadau a thrwy hynny feysydd i ganolbwyntio arnynt er mwyn hybu ymgysylltiad."}, {"text_idx": "#000009", "text": "Weithiau gall y byd academaidd deimlo fel pe bai wedi colli cysylltiad a\u0302\u2019r byd go iawn, felly rwy\u2019n gobeithio y bydd pwyslais fy ymchwil ar fanylion bychain ond arwyddocaol perthnasoedd y menywod a\u0302 gweithgarwch corfforol yn egluro pam y mae angen i ni roi sylw mor fanwl i hyn, oherwydd gall un digwyddiad bach gael effaith bwerus sy\u2019n para gydol oes ar berthynas rhywun ag ymarfer corff. Mae fy ymchwil yn cysylltu\u2019n dda ag Academi Fyd-eang Iechyd a Pherfformiad Dynol a\u2019r Ganolfan Ymchwil Iechyd, Gweithgarwch a Lles ym Met Caerdydd, gan fy mod yn archwilio sut y gall gweithgarwch corfforol helpu unigolion i fod y gorau y gallant fod a chyflawni eu potensial. Mae\u2019r ymchwil hwn hefyd yn cael ei ddylanwadu gan Nod Datblygu Cynaliadwy y Cenhedloedd Unedig, sef \u201cSicrhau bywydau iach a hybu llesiant i bawb o bob oed,\u201d yn ogystal a\u0302 Deddf Llesiant Cenedlaethau\u2019r Dyfodol sy\u2019n hybu \u2018Cymru Iachach\u2019 lle mae lles corfforol a meddyliol pobl yn cael ei wella, a phobl yn meddu ar y gallu a\u2019r pw\u0302er i wneud dewisiadau am eu hiechyd yn y dyfodol."}, {"text_idx": "#000010", "text": "Rwyf hefyd yn gobeithio bod pawb sydd wedi cymryd rhan yn yr ymchwil yn teimlo ei fod wedi bod yn brofiad sy\u2019n grymuso, a\u2019u bod yn teimlo\u2019n fwy hyderus i reoli eu perthynas a\u0302 gweithgarwch corfforol. Un o ddeilliannau\u2019r ymchwil hwn fydd pecyn cymorth yn cynnwys gwybodaeth er mwyn ennyn diddordeb menywod ifanc o gefndiroedd difreintiedig mewn gweithgarwch corfforol, felly gobeithio y bydd hynny\u2019n darparu awgrymiadau ymarferol y gellir eu mabwysiadu\u2019n hawdd mewn sefyllfaoedd go iawn."}, {"text_idx": "#000011", "text": "Rwyf wedi gallu cymryd rhan mewn nifer o gynadleddau yn ystod fy nghyfnod ar y rhaglen KESS 2. Cefais gyfle i wneud cyflwyniad byr ar fy ymchwil yng Nghynhadledd Iechyd Cyhoeddus Cymru \u2013 profiad y byddaf yn ei gofio am byth! Rwyf hefyd yn falch o\u2019r hyn y mae fy nhi\u0302m wedi\u2019i gael o ganlyniad i gyhoeddi fy PhD; roedd yn benllanw dwy flynedd o waith caled ac yn gyfle gwych i gael fy enw allan yna. Rwyf wedi dechrau swydd ymchwil newydd yn Chwaraeon Caerdydd yn ddiweddar. Mae fy ro\u0302l yn cynnwys cydlynu ymchwil a dealltwriaeth o brosiectau amrywiol sy\u2019n ceisio ennyn diddordeb poblogaethau anweithgar mewn gweithgarwch corfforol yng Nghaerdydd. Roedd yn teimlo fel cam naturiol o\u2019m PhD a ffordd wych o gael effaith ar y gymuned leol. Rwyf hefyd yn aelod o\u2019r Gymuned Gyrfa Cynnar yn y Ganolfan Ymchwil Iechyd, Gweithgarwch a Lles ym Met Caerdydd, felly rwy\u2019n parhau i fod yn gysylltiedig ag ymchwil yn y brifysgol."}, {"text_idx": "#000012", "text": "\u201cDaeth y syniad ar gyfer y prosiect hwn yn dilyn ymchwil gwerthuso a wnaethpwyd i Calls for Action, ymyriad cenedlaethol i fynd i\u2019r afael ag anweithgarwch corfforol. Roedd gen i ddiddordeb mewn datblygu proses ymchwil ddyfnach lle gallem edrych ar fywydau menywod ifanc a sut maen nhw\u2019n deall gweithgarwch corfforol yn ogystal ag ystyried yr heriau i ddarparwyr gweithgarwch corfforol.\u201d"}, {"text_idx": "#000013", "text": "\u201cMae\u2019r cyfle i weithio gyda\u2019r Academi Gymnasteg wedi bod yn wych. Mae\u2019r cwmni sydd wedi\u2019i leoli yn y cymoedd yn arloesol iawn ac mae\u2019n fusnes bach pwysig sy\u2019n canolbwyntio ar wella bywydau drwy chwaraeon a hamdden yn y gymuned.\u201d"}, {"text_idx": "#000014", "text": "\u201cO safbwynt ymchwil, mae\u2019r ti\u0302m goruchwylio, sydd hefyd yn cynnwys Dr David Brown a Dr Nic Matthews, yn rhyng-ddisgyblaethol ac yn dod a\u0302 datblygu chwaraeon, polisi, rheoli a chymdeithaseg at ei gilydd. Roeddem mor lwcus i ddod o hyd i Ellyse. Mae\u2019n ymchwilydd cryf iawn sydd wedi cofleidio naws KESS 2 yn ogystal a\u0302 datblygu sgiliau newydd a rheoli\u2019r her o fod yn ymchwilydd doethurol yn ystod y cyfnod clo. Mae bod yn ymchwilydd yn ystod y cyfnod clo wedi galw am lawer iawn o ystwythder a gwytnwch.\u201d"}, {"text_idx": "#000015", "text": "\u201cYn gyffredinol, mae KESS 2 wedi cynnig cefnogaeth dda a phecyn hyfforddiant ymchwil gwerthfawr. Yn bwysig iawn, mae\u2019n paratoi myfyrwyr doethurol ar gyfer gwaith ac rydym yn falch iawn fod Ellyse yn gweithio i Chwaraeon Caerdydd nawr.\u201d"}, {"text_idx": "#000016", "text": "Y cyngor gorau y byddwn i\u2019n ei roi yw ymddiried yn y broses. Gall gwneud PhD deimlo\u2019n unig weithiau, ac efallai y byddwch yn teimlo ar goll ambell waith \u2013 mae hynny\u2019n normal. Mae\u2019n farathon, nid sbrint, felly daliwch ati a\u0302\u2019ch tasgau a gweithio tuag at eich nod. Bydd popeth yn dod at ei gilydd yn y diwedd."}, {"text_idx": "#000018", "text": "\u201cFel menter gymdeithasol mae\u2019r cysylltiad ag Ellyse drwy\u2019r prsiect KESS 2 wedi bod yn fuddiol iawn i ni. O\u2019r dechrau un, mae gwaith academaidd Ellyse wedi\u2019n helpu i ddod i ddeall cymhellion ein haelodau, a helpu\u2019r ti\u0302m i gael gwell dealltwriaeth o\u2019r bobl ifanc rydym yn gweithio gyda nhw \u2013 gan ein galluogi i sicrhau newid yn y ddarpariaeth. Cawsom wybodaeth unigryw sydd wedi\u2019n galluogi i siapio ein darpariaeth i gysylltu a\u0302\u2019n haelodau \u2013 a darpar aelodau \u2013 yn fwy effeithiol, gan adeiladu ar ddarnau blaenorol o waith, fel prosiect US Girls gan StreetGames.\u201d"}, {"text_idx": "#000022", "text": "Geiriau allweddol: ymarfer, female health, iechyd, physical exercise, lles"}, {"text_idx": "#000023", "text": "Astudiaethau Achos yn o\u0302l Sefydliad Academaidd"}, {"text_idx": "#000024", "text": "Astudiaethau Achos yn o\u0302l Ffocws"}, {"text_idx": "#000025", "text": "Astudiaethau Achos yn o\u0302l Cwmni"}, {"text_idx": "#000026", "text": "Gwella Iechyd drwy Weithgarwch Corfforol: Ennyn diddordeb menywod ifanc \u201canodd eu cyrraedd\u201d yn y Cymoedd\nYmgysylltu cyn-filwyr milwrol hanafu mewn i ymarfer corff : Robert Walker\nDatblygiad roboteg forwrol i astudio symudiadau bywyd dyfrol ar raddfa gain (Fideo)"}, {"text_idx": "#000027", "text": "Os oes gennych unrhyw ymholiadau am KESS 2, cysylltwch ag un o\u2019n timau yn eich sefydliad academaidd lleol yma."}]